
ԿԱՐԳ
ՍՈԼՖԵՋՈՅԻ ԴԱՍԱՎԱՆԴՄԱՆ ՄԵԹՈԴԱԿԱՆ ԱՇԽԱՏԱՆՔՆԵՐԻ ՄՐՑՈՒՅԹԻ

ԸՆԴՀԱՆՈՒՐ ԴՐՈՒՅԹՆԵՐ

1. Սույն Կարգը սահմանում է «ՓԱՅՏՓՈՐԻԿ» սոլֆեջոյի հանրապետական 2-րդ օլիմպիադայի (այսուհետ՝ Օլիմպիադա) շրջանակներում իրականացվող՝ սոլֆեջոյի դասավանդման մեթոդական աշխատանքների մրցույթի (այսուհետ՝ Մրցույթ) անցկացման կարգը և պայմանները: 
2. Մրցույթի իրականացումը միտված է Հայաստանի Հանրապետության երաժշտական և արվեստի դպրոցներում սոլֆեջո առարկայի դասավանդման որակի բարձրացմանը, սոլֆեջո առարկայի դասավանդման առաջավոր մանկավարժական փորձի հանրահռչակմանը, դասավանդման լավագույն մեթոդական մոտեցումների շտեմարանի ձևավորմանը, ոլորտի մասնագետների գործունեության խրախուսմանը, նրանց հետագա կատարելագործմանը:
3. Մրցույթն իրականացվում է Հայաստանի Հանրապետության կրթության, գիտության, մշակույթի և սպորտի նախարարության աջակցությամբ, կազմակերպիչ՝ «Երևանի Սայաթ-Նովայի անվան երաժշտական դպրոց» ՀՈԱԿ:

ՄԱՍՆԱԿՑՈՒԹՅԱՆ ՊԱՅՄԱՆՆԵՐԸ, 
ԱՆՑԿԱՑՄԱՆ ԿԱՐԳԸ ԵՎ ԺԱՄԿԵՏՆԵՐԸ

4. Մրցույթին կարող են մասնակցել երաժշտության բնագավառում մասնագիտական բարձրագույն կրթություն ունեցող, երաժշտական և արվեստի դպրոցներում, քոլեջներում և բուհերում մանկավարժական գործունեություն իրականացնող անձինք: 
5. Մրցույթի մասնակիցը սույն կարգի 10-րդ կետում նշված ժամկետներում ներկայացնում է մեթոդական աշխատանք-ուղեցույց, որն ընդգրկում է սոլֆեջոյի դասընթացի առարկայական ծրագրի «Լսողական վերլուծության դերը սոլֆեջոյի դասընթացում», «Ինտոնացիոն վարժությունները և թերթընթերցումը սոլֆեջոյի դասընթացում», «Տեսական գիտելիքները (երաժշտական գրագիտություն) որպես սոլֆեջո դասընթացի կարևոր բաղկացուցիչ», «Հարմոնիկ լսողության զարգացում», «Երաժշտական թելադրություն», «Ռիթմիկ զգացողության զարգացում» դասընթացների դասավանդման նորարարական/ հեղինակային մեթոդիկան:
6. Մրցույթի մասնակցության հայտը ներկայացվում է սույն կարգի հավելված 1-ի ձևաչափի համաձայն:
7. Հայտատուն կարող է ներկայացնել 1-ից ավելի ուղղությամբ աշխատանք:
8. Յուրաքանչյուր աշխատանքի համար ներկայացվում է առանձին հայտ:
9. Հայտը ներառում է նաև սույն կարգի 5-րդ կետում նշված ուղղությունների գծով մեթոդական աշխատանքը՝ թղթային և էլեկտրոնային տարբերակներով, ինչպես նաև մասնակցի անձնագիրը (նույնականացման քարտը), կենսագրությունը՝ ազատ ոճով:
10. Հայտերն առձեռն տարբերակով ընդունվում են Երևանի Սայաթ-Նովայի անվան երաժշտական դպրոցում՝ ք. Երևան, Մաշտոցի 46ա հասցեով:
11. Հայտերն առցանց տարբերակով ընդունվում են olympiadasolfeggio@gmail.com հասցեով՝ «Մրցույթ» վերնագրով:
12. Հայտերի ընդունման ժամկետն է 2026 թվականի ապրիլի 15-ից մայիսի 15-ը:
13. Կազմկոմիտեի հետ կապվելու, կամ լրացուցիչ տեղեկությունների համար աշխատանքային օրերին, ժ. 10:00-ից 14:00-ն, գործում է 010-56-14-00 հեռախոսահամարը:
14. Աշխատանքների գնահատումն իրականացվում է մրցութային հանձնաժողովի կողմից, որի կազմում ընդգրկվում են 5 մասնագետներ /տեսաբաններ/:
15. Մրցութային հանձնաժողովը ամփոփում է մրցույթի արդյունքները հայտերի հավաքագրման վերջնաժամկետից հետո, 30 օրվա ընթացքում:
16. Մրցութային հանձնաժողովը աշխատանքի գնահատումն իրականացնում է հաշվի առնելով հետևյալ չափանիշները.

ա/մեթոդական նյութի նորարարություն և արդիականություն
· Աշխատանքն արտացոլում է սոլֆեջիոյի դասավանդման ժամանակակից միտումները,
· Ներառում է դասավանդման նորարարական մեթոդներ, որոնք նախկինում լայնորեն չեն կիրառվել,
· Առաջարկվող մեթոդները կամ վարժությունները համապատասխանում են ժամանակակից կրթական չափանիշներին և պահանջներին,
· Նյութը նպատակաուղղված է գործնական կիրառմանը տարբեր տարիքային խմբերի սովորողների հետ աշխատելու համար:

բ/գործնական նշանակություն
· Մեթոդական մշակումը կարող է կիրառվել ուսումնական գործընթացում,
· Նյութն օգնում է զարգացնել սովորողների ներդաշնակ մտածողությունը և երաժշտական այլ կարողությունները:
· Հարմար է տարբեր դասերի ձևաչափերում օգտագործելու համար (անհատական, խմբակային, հեռավար):
· Հարմարեցված է տարբեր մակարդակների պատրաստվածություն ունեցող սովորողների համար:

գ/հեղինակային մտքի յուրահատկություն
· Աշխատանքը ներկայացնում է մանկավարժական խնդիրների ինքնատիպ և ստեղծարարական լուծումներ։
· Օգտագործված են հեղինակային վարժություններ, խաղեր, թվային տեխնոլոգիաներ, ինտերակտիվ մեթոդներ։
· Առաջարկվող մոտեցումը տարբերվում է ավանդական մեթոդներից:
· Ներառված են ոչ ստանդարտ առաջադրանքներ, որոնք նպաստում են սովորողների հետաքրքրության բարձրացմանը սոլֆեջո առարկայի նկատմամբ:

դ/ շարադրման կառուցվածքային տրամաբանություն
· Աշխատանքը հստակ կառուցված է՝ ներածություն, հիմնական մաս, եզրակացություններ և այլն։
· Մեթոդական նկարագրությունը համահունչ է, առանց տրամաբանական բացերի։
· Օգտագործման հրահանգները պարզ են և հեշտությամբ հարմարվող ուսուցման տարբեր պայմաններին:
· Առկա է աշխատանքի նպատակների և խնդիրների, արդյունքի հասնելու գործողությունների հստակ բացատրություն:

ե/ձևավորման հստակություն և որակ
· Տեքստը ճիշտ ձևավորված է՝ առանց ուղղագրական և ոճական սխալների,
· Նյութը պարունակում է տեսողական օրինակներ (նշումներ, գծապատկերներ, աղյուսակներ, նկարազարդումներ, աուդիո/վիդեո օրինակներ, հղումներ),
· Նյութի ձևավորումը համապատասխանում է բովանդակային պահանջներին (տառատեսակ, ոճ, տրամաբանական ներկայացում և այլն):


ԱՐԴՅՈՒՆՔՆԵՐԻ ԱՄՓՈՓՈՒՄԸ

17. Մրցույթի հաղթողը/հաղթողները որոշվում են մրցութային հանձնաժողովի ձայների մեծամասնությամբ:
18. Մրցութային հանձնաժողովի որոշումը վերջնական է և բողոքարկման ենթակա չէ:
19. Մրցույթի մրցանակային ֆոնդը կազմում է 330.0 հազ. (երեք հարյուր երեսուն հազար) ՀՀ դրամ, որը տրվում է հաղթողին՝ որպես դրամական պարգևատրում (մեկից ավելի հաղթողի դեպքում՝ հավասարաչափ բաշխվում է հաղթողների միջև):












































Հավելված 1
Սոլֆեջոյի դասավանդման մեթոդական 
աշխատանքների մրցույթի կարգի


Հ Ա Յ Տ

ՍՈԼՖԵՋՈՅԻ ԴԱՍԱՎԱՆԴՄԱՆ ՄԵԹՈԴԱԿԱՆ ԱՇԽԱՏԱՆՔՆԵՐԻ ՄՐՑՈՒՅԹԻ

ՄԱՍՆԱԿՑՈՒԹՅԱՆ


1. Մասնակցի ազգանուն, անուն, հայրանուն---------------------------------------------------------, 

2. Ծննդյան օր, ամիս, տարի------------------------------------------------------------------------------, 

3. Հեռախոսահամարը, էլեկտրոնային հասցեն------------------------------------------------------,

4. Մեթոդական աշխատանքի անվանակարգը-------------------------------------------------------,




«......» -------------- 2026թ.


Կցվում է 
1. անձնագրի/ նույնականացման քարտի պատճենը,
2. մեթոդական աշխատանքը՝ թղթային և էլեկտրոնային տարբերակներով, 
3. կենսագրությունը՝ ազատ ոճով:



